
Evalueringsplan 

Evalueringsplanen for Nørre Gymnasium er udarbejdet i henhold til gymnasieloven (LBK nr. 624 af 18/06/2026 §71) til kvalitetsudvikling og resultatvurdering samt bekendtgørelsen for de gymnasiale uddannelser (BEK. 497 af 18/05/2017 kapitel 10). Planen beskriver de evalueringer, der gennemføres på Nørre Gymnasium, og den har fire organisationsniveauer, som fremgår herunder. 

1. Elevevalueringer
Eleverne evalueres løbende i undervisningen gennem feedback og feedforward i forbindelse med tilbageleveringer af deres skriftlige arbejde, mundtlige evalueringssamtaler, studiesamtalen i grundforløbet samt trivselssamtaler i 1. og 2g. 

Den løbende evaluering af den enkelte elev skal sikre, at der sker en vurdering af elevens faglige, almene og personlige kompetencer. 

Formålet med denne evaluering er således:
· at give eleven et klart billede af egne styrker, svagheder og fremskridt. 
· at danne grundlag for vejledning af den enkelte med hensyn til både faglig udvikling og udvikling af arbejdsmetoder. 
· at give eleven medindflydelse på og medansvar for undervisningen. 
· at give mulighed for at justere undervisningens progression og niveau i forhold til elevens faglige formåen. 

Udgangspunktet for evalueringen af eleverne er:
· deltagelse i undervisningen. 
· afleveringsopgaver. 
· projekter. 
· store opgaver. 
· prøver. 

Evaluering af elevernes faglige kompetencer 
Den enkelte elevs faglige standpunkt evalueres ved brug af standpunktskarakterer, interne prøvekarakterer, eksamenskarakterer og eventuelle udtalelser. Den enkelte underviser gennemfører en personlig samtale med den enkelte elev i forbindelse med karaktergivning mindst en gang i løbet af skoleåret. I forbindelse med afgivningen af standpunktskarakterer skal lærerteamet mindst én gang pr. semester tage stilling til den enkelte elevs mulighed for at gennemføre uddannelsen (oprykningsmøder). Teamlederen taler med elever, der ifølge lærerteamet har udfordringer med at følge undervisningen. Vurderes elevens mulighed for at gennemføre uddannelsen ikke at være realistisk, indkaldes eleven til en personlig samtale med forældre, hvis eleven er under 18 år, teamlederen, studievejlederen og evt. ledelse.

Herunder fremgår en oversigt over summative og formative evalueringer: 

	Årgang
	Karakterer
	Evalueringssamtaler

	1.g Grundforløbet
	NV-eksamen
AP-eksamen
Matematikscreeningen
	Studiesamtalen

	1.g 
	1. standpunktskarakterer i februar
Skriftlige årsprøver i matematik i maj/ juni
Årskarakterer maj/juni
Årsprøvekarakterer juni
	Løbende formative evalueringssamtaler

	2.g
	1. standpunktskarakterer november/ december 
2. standpunktskarakterer i februar
Terminsprøvekarakterer i marts
Årskarakterer maj/juni
Årsprøvekarakterer i juni
	Løbende formative evalueringssamtaler

	3.g
	1. standpunktskarakterer i november/ december
2. standpunktskarakterer i februar 
Terminsprøvekarakterer i marts
Årskarakter maj/juni
	Løbende formative evalueringssamtaler



Større skriftlige opgaver DHO (1.g), SRO (2.g) evalueres ved en mundtlig individuel prøve. Det flerfaglige forløb i 2.g (FF2.g) evalueres med skriftlig feedback. Efter prøverne udfylder eleverne en selvevalueringsskabelon, som sikrer overgange og progression hen mod den næste store skriftlige opgave. 


Evaluering af elevernes sociale, almene og personlige kompetencer 
I 1. og 2. g i januar og februar gennemføres årlige trivselssamtaler. Samtalerne skal medvirke til at forebygge frafald, samt at give et indblik i elevernes generelle trivsel på gymnasiet.

Formålet med samtalerne er således:
· at sikre kvalitet og selvevaluering med inddragelse af eleverne.
· at kvalificere teamsamarbejdet ift. faglige pædagogiske indsatser ift. faglig og social trivsel for den enkelte elev og klassen som helhed.
· at styrke relationen til læreren og lærerteamet.
· at bidrage til et trygt læringsrum.
· at styrke elevernes mulighed for at flytte sig fagligt.


Elevernes karakterer og fravær drøftes således løbende i løbet af skoleåret på fastlagte møder med klassens teamleder(e) og studievejleder. Ved disse møder ses samlet på elevernes faglige standpunkt og trivsel. 


2. Undervisningsevalueringer
Den enkelte underviser evaluerer løbende undervisningen sammen med eleverne med henblik på at tilpasse metoder og arbejdsformer. Resultatet af evalueringerne drøftes med klassen/ holdet og anvendes til at justere undervisningens progression og niveau i forhold til elevernes faglige formåen. Derudover drøftes evaluering(er) på teammøderne. 

3. Skoleevalueringer
På Nørre Gymnasium gennemføres en række skoleevalueringer, som sammen med de øvrige evalueringer, skal give det nødvendige grundlag for at udvikle gymnasiet, herunder:

· Evaluering af grundforløbet
· Eksemplariske anonyme skriftlige undervisningsevalueringer 
· ETU – den nationale elevtrivselsundersøgelse (hvert år)
· UVM – den lovpligtige undervisningsmiljøvurdering (hvert 3. år)
· Ungeprofil-undersøgelsen v. partnerskabet med Københavns Kommune (hvert år)
· MTU – den lovpligtige medarbejdertrivselsundersøgelse (hvert 3. år)
· APV – den lovpligtige arbejdspladsvurdering ift. det fysiske og psykiske arbejdsmiljø (hver 3. år)
· Ledelsesevalueringer (hvert 2. år eller ved større ændringer)

4. Selvevaluering: Evaluering af indsatsområder og projekter 

Selvevalueringen er et centralt værktøj i Nørre Gymnasiums kvalitetsarbejde. Selvevalueringen er dels en proces, hvor vi systematisk indsamler information og viden om undervisningen og rammerne herfor, med henblik på at afdække potentialer for forbedringer og fortsat kvalitetsudvikling, og dels er selvevalueringen vores kritiske gennemgang og vurdering af egen praksis jf. ministeriets vejledning om institutionernes kvalitetssystem.

De årlige indsatsområder tager udgangspunkt i udfordringer identificeret af lærere og teamledere på pædagogiske dage, studievejledere samt FPF og ledelse. Forslag til indsatsområderne for et skoleår fremlægges af skolens ledelse i samarbejdsudvalget (SU). De forrige års evalueringer af strategitiltag, projektgrupper og udvalg danner også baggrund for ledelsens forslag. Efter høringen i SU fremlægges forslaget på et personalemøde inden den endelige justering. Efter fastlæggelsen af kommende indsatsområder vil der blive udpeget en række ansvarlige (herunder også udvalg og projektgrupper) for hvert enkelt indsatsområde.
Indsatsområderne sigter mod at opfylde skolens vision, underbygge skolens værdigrundlag og leve op til skolens strategi. 

Procedure for evaluering af strategitiltag, projekter og indsatser: 
I handleplanen for de enkelte indsatsområder og projekterne redegør de ansvarlige/den enkelte projektgruppe for formål, indsats- og ansvarsområder, succeskriterier, evaluering, opfølgning, medlemmer, tidshorisont, kommunikation. De ansvarlige vælger selv evalueringsmetode og videreformidler ved skoleårets slutning resultaterne af evalueringerne til ledelsen. Hvad angår de øvrige områder, kan ledelsen vælge særlige områder ud, som ligeledes behandles i selvevalueringen og den nye opfølgningsplan, som offentliggøres af ledelsen på skolens hjemmeside i form af opfølgningsplaner. 

Skolens stående udvalg (med udvalgsbeskrivelser)
De stående udvalg evaluerer årets arbejde på baggrund af deres respektive funktionsbeskrivelser. Udvalgene skriver efter evalueringer en kort opfølgningstekst (hovedkonklusioner og ideer til det videre arbejde), som ligeledes sendes til skolens ledelse, der sørger for at samordne dem skolens selvevaluering og opfølgningsplan. 

